ddrg/super_eurlex huggingface dataset:
Uredba Komisije (ES) št. 331/1999

z dne 12. februarja 1999

o spremembi Uredbe (ES) št. 2629/97 glede potnih listov v okviru sistema identifikacije in registracije govedi

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 820/97 z dne 21. aprila 1997 o uvedbi sistema za identifikacijo in registracijo govedi ter ureditvi označevanja govejega mesa in izdelkov iz govejega mesa [1] in zlasti člena 10(b) Uredbe,

ker Uredba Komisije (ES) št. 2629/97 [2], kakor je bila nazadnje spremenjena z Uredbo (ES) št. 2194/98 [3], določa podrobna pravila glede ušesnih znamk, registrov živali na gospodarstvu in potnih listov v okviru sistema identifikacije in registracije govedi;

ker je treba upoštevati težave pri zbiranju podatkov, potrebnih za potne liste govedi za živali, rojene pred 1. januarjem 1998, na katere so opozorile države članice;

ker je potrebno, da postane navedba nekaterih podatkov v potnih listih govedi neobvezna za živali, rojene pred 1. januarjem 1998, in ker naj to odstopanje ne vpliva na obveznost navedbe podatkov v potnih listih govedi za živali, rojene na ozemlju države članice, kjer je taka zahteva predvidena v nacionalnih pravilih;

ker je treba ustrezno spremeniti Uredbo (ES) št. 2629/97;

ker so ukrepi, predvideni s to uredbo, skladni z mnenjem Odbora za Evropski kmetijski usmerjevalni in jamstveni sklad,

SPREJELA NASLEDNJO UREDBO:

Člen 1

Členu 6 Uredbe (ES) št. 2629/97 se doda odstavek 4:

"4. Z odstopanjem od točke 1(a) podatki iz druge in pete alinee točke C.1 odstavka 3 člena 14 Direktive 64/432/EGS niso obvezni v potnih listih govedi za živali, rojene pred 1. januarjem 1998. Začetek veljave odstopanja iz tega odstavka ne posega v obveznost navedbe zgoraj navedenih podatkov v potnih listih govedi za živali, rojene na ozemlju države članice, kjer je taka zahteva predvidena v njenih nacionalnih pravilih. Države članice Komisiji in druga drugi sporočijo pravila, ki se uporabljajo v zvezi s podatki, opredeljenimi v tem odstavku."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. februarja 1999

Za Komisijo

Franz Fischler

Član Komisije

[1] UL L 117, 7.5.1997, str. 1.

[2] UL L 354, 30.12.1997, str. 19.

[3] UL L 276, 13.10.1998, str. 4.

--------------------------------------------------
Uredba Komisije (ES) št. 590/1999

z dne 18. marca 1999

o dopolnitvi Priloge k Uredbi Komisije (ES) št. 1107/96 o registraciji geografskih označb in označb porekla po postopku iz člena 17 Uredbe (EGS) št. 2081/92

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2081/92 z dne 14. julija 1992 o zaščiti geografskih označb in označb porekla za kmetijske proizvode in živila [1], kakor je bila nazadnje spremenjena z Uredbo Komisije (ES) št. 1068/97 [2], in zlasti člena 17(2) Uredbe,

ker so bili za nekatere označbe, ki so jih države članice predložile v skladu s členom 17 Uredbe (EGS) št. 2081/92, zahtevani dodatni podatki, da bi se zagotovila skladnost teh označb s členoma 2 in 4 navedene uredbe; ker se je s preverjanjem teh dodatnih podatkov izkazalo, da so zadevne označbe v skladu z navedenima členoma; ker jih je zato treba registrirati in dodati v Prilogo k Uredbi Komisije (ES) št. 1107/96 [3], kakor je bila nazadnje spremenjena z Uredbo (ES) št. 83/1999 [4];

ker po pristopu treh novih držav članic z datumom njihovega pristopa začne teči šestmesečni rok iz člena 17 Uredbe (EGS) št. 2081/92; ker so nekatere oznake, ki so jih predložile države članice, v skladu s členoma 2 in 4 te uredbe in jih je zato treba registrirati;

ker so ukrepi, predvideni s to uredbo, v skladu z mnenjem Regulativnega odbora za geografske označbe in označbe porekla,

SPREJELA NASLEDNJO UREDBO:

Člen 1

Označbe iz Priloge k tej uredbi se dodajo k Prilogi k Uredbi (ES) št. 1107/96.

Člen 2

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. marca 1999

Za Komisijo

Franz Fischler

Član Komisije

[1] UL L 208, 24.7.1992, str. 1.

[2] UL L 156, 13.6.1997, str. 10.

[3] UL L 148, 21.6.1996, str. 1.

[4] UL L 8, 14.1.1999, str. 17.

--------------------------------------------------

PRILOGA

A. PROIZVODI, NAMENJENI ZA PREHRANO LJUDI, NAVEDENI V PRILOGI II K POGODBI O EVROPSKI SKUPNOSTI

Sveže meso (in drobovina)

ITALIJA

- Cotechino Modena (ZGO)

- Zampone Modena (ZGO)

Sadje, zelenjava in žitarice

NEMČIJA

- Spreewälder Gurken (ZGO)

- Spreewälder Meerrettich (ZGO)

--------------------------------------------------
Uredba Komisije (ES) št. 808/1999

z dne 16. aprila 1999

o spremembi Uredbe (ES) št. 2148/96 glede Priloge III

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 3492/90 z dne 27. novembra 1990 o določitvi dejavnikov, ki je treba upoštevati v letnih obračunih za financiranje intervencijskih ukrepov v obliki javnega skladiščenja s strani Evropskega kmetijskega usmerjevalnega in jamstvenega sklada, Jamstvenega oddelka [1], in zlasti člena 8 Uredbe,

ker Uredba (EGS) št. 3492/90 določa načela za vključitev zalog kmetijskih proizvodov iz javnih intervencijskih skladišč v obračune ter Uredba Komisije (ES) št. 2148/96 [2] določa pravila za vrednotenje in spremljanje intervencijskih zalog kmetijskih proizvodov;

ker je treba riž vključiti v Uredbo (EGS) št. 2148/96 o pravilih za vrednotenje in spremljanje intervencijskih zalog kmetijskih proizvodov;

ker so ukrepi, predvideni s to uredbo, v skladu z mnenjem Odbora EKUJS,

SPREJELA NASLEDNJO UREDBO:

Člen 1

Točka III Priloge III k Uredbi (EGS) št. 2148/96 se nadomesti z naslednjim besedilom:

"III. ŽITA IN RIŽ

A. Postopek fizičnega inšpekcijskega pregleda

1. Izbira posod ali skladiščnih prostorov za pregled, ki predstavljajo najmanj 5 % skupne količine žit ali riža v javnem skladišču.

Izbira temelji na evidenci zalog agencije, vendar se o tem ne sme obvestiti skladišča.

2. Fizični inšpekcijski nadzor:

- preverjanje prisotnosti žit ali riža v izbranih posodah ali skladiščnih prostorih;

- identifikacija žit ali riža;

- spremljanje skladiščnih pogojev in primerjava skladiščnega mesta in identifikacijske oznake žit ali riža s skladiščno evidenco,

- ocena skladiščenih količin po metodi, ki jo predhodno odobri intervencijska agencija, katere opis mora biti shranjen na njenem sedežu.

3. Načrt skladišča in mere za vsak silos ali skladiščni prostor morajo biti dostopni na vsakem skladiščnem mestu.

Žita ali riž morajo biti skladiščeni tako, da se lahko preveri njihova količina.

B. Postopek pri ugotovljenih odstopanjih

Pri preverjanju volumna so dovoljena določena odstopanja.

Člen 5 te uredbe se uporablja, kadar se masa skladiščenih proizvodov, ugotovljena pri fizičnem pregledu, razlikuje od knjižene mase za več kakor 5 % za žita in več kakor 6 % za riž pri skladiščenju v silosih ali na tleh skladišča.

Kadar se žita ali riž skladiščijo v skladišču, se lahko evidentirajo količine, stehtane pri vnosu v skladišče, namesto količin, dobljenih z oceno, če ta ne zagotavlja ustrezne natančnosti in razlika med obema številkama ni prevelika.

Intervencijska agencija uporabi to možnost, kadar to zahtevajo okoliščine, v posamičnih primerih in na lastno odgovornost. To mora navesti v svojem poročilu."

+++++ TIFF +++++

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. aprila 1999

Za Komisijo

Franz Fischler

Član Komisije

[1] UL L 337, 4.12.1990, str. 3.

[2] UL L 288, 9.11.1996, str. 6.

--------------------------------------------------
Uredba Komisije (ES) št. 921/1999

z dne 30. aprila 1999

o posebnih ukrepih za razdelitev s trga umaknjenega sadja in zelenjave beguncem s Kosova

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z Uredbo (ES) št. 857/1999 [2], in zlasti člena 30(7) Uredbe,

(1) ker Uredba Komisije (ES) št. 659/97 [3], kakor je bila nazadnje spremenjena z Uredbo (ES) št. 729/1999 [4], določa podrobna pravila za uporabo Uredbe (ES) št. 2200/96 v zvezi z intervencijskimi dogovori v sektorju sadja in zelenjave ter zlasti v zvezi z brezplačno razdelitvijo proizvodov, ki so bili umaknjeni s trga, v obliki humanitarne pomoči izven Skupnosti;

(2) ker člena 14(3) in člen 16(2) navedene uredbe določata nekaj pogojev in zahtevata odločbo Komisije pred vsakim postopkom brezplačne razdelitve izven Skupnosti;

(3) ker je splošno znano dejstvo, da je pomoč v hrani za begunce, žrtve kosovske krize, in njihove družine gostiteljice, nujna;

(4) ker je zato, da se omogoči pomoč tem osebam, do nadaljnjega treba odstopiti od nekaterih določb člena 14(3) in člena 16(2) Uredbe (ES) št. 659/97;

(5) ker je treba razmejiti območja, za katera velja to odstopanje;

(6) ker so ukrepi iz te uredbe v skladu z mnenjem Upravljalnega odbora za sveže sadje in zelenjavo,

SPREJELA NASLEDNJO UREDBO:

Člen 1

Člena 14(3) in 16(2) Uredbe (ES) št. 659/97 ne veljata za postopke brezplačne razdelitve, ki zadevajo kosovske begunce in njihove družine gostiteljice na območju Zvezne republike Jugoslavije (Srbija in Črna gora), Albanije, nekdanje jugoslovanske republike Makedonije, Bosne in Hercegovine, Bolgarije in Romunije.

Za navedene postopke države članice Komisiji pošljejo:

- prvi delovni dan vsakega meseca informacije, določene v Prilogi VI k Uredbi (ES) št. 659/97, o končanih postopkih,

- izvod obvestila, ki so ga poslale Pododboru za razdelitev presežkov Organizacije ZN za prehrano in kmetijstvo.

Člen 2

Ta uredba začne veljati naslednji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. aprila 1999

Za Komisijo

Franz Fischler

Član Komisije

[1] UL L 297, 21.11.1996, str. 1.

[2] UL L 108, 27.4.1999, str. 7.

[3] UL L 100, 17.4.1997, str. 22.

[4] UL L 93, 8.4.1999, str. 11.

--------------------------------------------------
Uredba Komisije(ES) št. 344/1999

z dne 16. februarja 1999

o spremembi Uredbe (ES) št. 1439/95 o določitvi podrobnih pravil za uporabo Uredbe Sveta (EGS) št. 3013/89 glede uvoza in izvoza proizvodov v sektorju ovčjega in kozjega mesa

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2467/98 z dne 3. novembra 1998 o skupni ureditvi trga za ovčje in kozje meso [1] in zlasti odstavka 1 člena 17 Uredbe,

ker je treba poenostaviti postopek popravljanja seznama organov, ki izdajajo potrdila o poreklu, da bi pravočasno upoštevali najnovejše razmere; ker naj bi bila zato Komisija pristojna, da na lastno odločitev popravi navedeni seznam organov;

ker je Avstralija imenovala novo agencijo za izdajanje potrdil o poreklu; ker je v skladu s tem treba dopolniti Prilogo I k Uredbi Komisije (ES) št. 1439/95 [2], kakor je bila nazadnje spremenjena z Uredbo (ES) št. 1764/98 [3]; ker je primerno po imenovanju nove agencije, ki izdaja potrdila v Avstraliji z začetkom veljavnosti 1. februarja 1999, sprejeti kot veljavna potrdila, ki jih je ta agencija izdala po tem datumu;

ker so ukrepi, predvideni s to uredbo, v skladu z mnenjem Upravljalnega odbora za ovce in koze,

SPREJELA NASLEDNJO UREDBO:

Člen 1

Uredba (ES) št. 1439/95 se spremeni:

1. člen 12(2) se nadomesti z:

"2. Seznam lahko revidira Komisija, kadar organ za izdajo potrdil ni več priznan, kadar ne izpolnjuje svojih obveznosti v celoti ali kadar je uradno imenovan nov organ.";

2. v Prilogi I se "Department of Primary Industries and Energy" nadomesti z "Department of Agriculture, Fisheries and Forestry".

Člen 2

Ta uredba začne veljati dan po objavi v Uradnem listu Evropskih skupnosti

Uporabljati se začne z učinkom od 1. februarja 1999.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. februarja 1999

Za Komisijo

Franz Fischler

Član Komisije

[1] UL L 312, 20.11.1998, str. 1.

[2] UL L 143, 27.6.1995, str. 7.

[3] UL L 223, 11.8.1998, str. 4.

--------------------------------------------------
Uredba Sveta (ES) št. 858/1999

z dne 22. aprila 1999

o spremembi Uredbe (ES) št. 2202/96 o uvedbi sheme pomoči Skupnosti za proizvajalce določenih agrumov

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker člen 5 Uredbe (ES) št. 2202/96 [4] uvaja pragove za predelavo; ker se prekoračitev teh pragov oceni tako, da se uporabi povprečje predelanih količin po shemi pomoči v zadnjih treh tržnih letih, vključno s tekočim letom; ker se pomoč, ki je bila določena za tekoče tržno leto, zniža, kadar se ugotovi, da gre za prekoračitev; ker ta sistem izračunavanja pomeni, da je lahko znesek pomoči za dano tržno leto znan šele po zadevnem tržnem letu; ker takšen položaj vodstvu organizacij proizvajalcev povzroča težave; ker je zato treba posledice prekoračitve preložiti na naslednje tržno leto;

ker je treba upoštevati dejstvo, da predelovanje nekaterih proizvodov poteka skozi celotno tržno leto za te proizvode; ker je treba v navedenem primeru spoštovanje pragu za predelavo oceniti v obdobju, ki ustreza trem tržnim letom;

ker bi morala ta sprememba k Uredbi (ES) št. 2202/96 veljati od tržnega leta 1999/2000 naprej,

SPREJEL NASLEDNJO UREDBO:

Člen 1

Uredba (ES) št. 2202/96 se spremeni:

1. Člen 5(2) in (3) se nadomesti z naslednjim:

"2. Pomoč, ki je določena v skladu s členom 3(2) za dano tržno leto za zadevne proizvode, se zniža za 1 % na tranšo prekoračitve iz odstavka 1 tega člena, kadar povprečje predelanih količin po shemi pomoči v treh tržnih letih pred zadevnim tržnim letom, ali v enakovrednem obdobju, presega navedeni prag.

Tranše prekoračitve so enake 1 % vsakega od pragov iz odstavka 1."

2. Člen 6 se nadomesti z naslednjim:

"Člen 6

Podrobna pravila za uporabo te Uredbe, predvsem v zvezi s plačilom pomoči, nadzornimi ukrepi in kaznimi, tržnimi leti, minimalnimi lastnostmi surovin, ki so dane v predelavo, enakovrednim obdobjem iz člena 5(2) in finančnimi posledicami prekoračitve pragov se sprejmejo v skladu s postopkom iz člena 46 Uredbe (ES) št. 2200/96."

Člen 2

Ta uredba začne veljati na dan objave v Uradnem listu Evropskih skupnosti.

Uporablja se od tržnega leta 1999/2000 naprej.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 22. aprila 1999

Za Svet

Predsednik

W. Müller

[1] UL C 381, 8.12.1998, str. 9.

[2] Mnenje, podano 24. februarja 1999 (še neobjavljeno v Uradnem listu).

[3] Mnenje, podano 24. februarja 1999 (še neobjavljeno v Uradnem listu).

[4] UL L 297, 21.11.1996, str. 49.

--------------------------------------------------
Uredba Komisije (ES) št. 294/1999

z dne 9. februarja 1999

o spremembi Uredbe (ES) št. 2334/98 o določitvi posebnih ukrepov, ki odstopajo od uredb (EGS) št. 3665/87, (EGS) št. 3719/88 in (ES) št. 1372/95 glede perutninskega mesa

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2777/75 z dne 29. oktobra 1975 o skupni ureditvi trga za perutninsko meso [1], kakor je bila nazadnje spremenjena z Uredbo Komisije (ES) št. 2916/95 [2], in zlasti členov 3(2), 8(12) in 15 Uredbe,

ker uvaja Uredba Komisije (ES) št. 2334/98 [3] posebne ukrepe za reguliranje nekaterih izvoznih poslov ob problemih, ki se pojavljajo na trgu v Rusiji od druge polovice avgusta 1998;

ker se težave na trgu v Rusiji nadaljujejo in ker tako nastala situacija resno vpliva na možnosti nosilcev dejavnosti za izvoz na to destinacijo; ker je treba škodljive posledice ustrezno omejiti s sprejemom posebnih ukrepov, ki bi omogočili razveljavitev izvoznih dovoljenj in nekaterih carinskih postopkov, ki so se že začeli, ter podaljšanje nekaterih rokov;

ker so ukrepi, predvideni s to uredbo, v skladu z mnenjem Upravnega odbora za perutninsko meso in jajca,

SPREJELA NASLEDNJO UREDBO:

Člen 1

Uredba (ES) št. 2334/98 se spremeni:

1. Člen 2 se nadomesti z naslednjim:

"Člen 2

1. Na zahtevek imetnika, predložen pred 1. marcem 1999, se razveljavijo izvozna dovoljenja, izdana na podlagi Uredbe Komisije (ES) št. 1372/95 [4] in zahtevana pred 29. avgustom 1998, razen dovoljenj, ki jim je rok veljavnosti potekel pred 1. avgustom 1998, varščine pa se sprostijo.

2. Na zahtevek nosilca dejavnosti se povrne predplačilo nadomestila za proizvode, za katere so bile carinske izvozne formalnosti dokončane najpozneje do 29. avgusta 1998, vendar še niso zapustili carinskega območja Skupnosti, ali ki spadajo pod režime, predvidene v členih 4 in 5 Uredbe (EGS) št. 565/80, in se sprostijo razne varščine v zvezi s takimi postopki."

2. V členu 4 se "150 dni" nadomesti z "210 dni".

3. Člen 5 se nadomesti z naslednjim:

"Člen 5

Države članice vsak četrtek uradno sporočijo količino proizvodov v preteklem tednu, zajetih v ukrepe iz člena 2(1) in (2) in navedejo datum izdaje dovoljenj in zadevne kategorije."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 9. februarja 1999

Za Komisijo

Franc Fischler

Član Komisije

[1] UL L 282, 1.11.1975, str. 77.

[2] UL L 305, 19.12.1995, str. 49.

[3] UL L 291, 30.10.1998, str. 15.

[4] UL L 133, 17.6.1995, str. 26.

--------------------------------------------------
Uredba Komisije (ES) št. 2762/1999

z dne 22. decembra 1999

o prilagoditvi največjega letnega ribolovnega napora za določena ribištva

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2027/95 z dne 15. junija 1995 o vzpostavitvi sistema za upravljanje ribolovnega napora v zvezi z določenimi ribolovnimi območji in viri Skupnosti [1], kakor je bila spremenjena z Uredbo (ES) št. 149/1999 [2], zlasti druge alinee člena 4 Uredbe,

(1) ker druga alinea člena 4 Uredbe (ES) št. 2027/95 določa, da Komisija na zahtevo države članice sprejme ustrezne ukrepe, tako da lahko zadevna država članica črpa svoje kvote v skladu s tretjim pododstavkom člena 6(2) Uredbe Sveta (ES) št. 685/95 z dne 27. marca 1995 o upravljanju ribolovnega napora v zvezi z nekaterimi ribolovnimi območji in viri Skupnosti [3];

(2) ker je Španija zaprosila Komisijo, da prilagodi največji letni ribolovni napor, odobren za njena plovila, tako da del napora mirujočega orodja prenese na vlečno orodje v primeru ribolova, usmerjenega neposredno na pridnene vrste, da bi lahko ladje, ki plujejo pod špansko zastavo, v celoti izčrpale letne kvote, dodeljene v skladu s predpisi Skupnosti;

(3) ker ta prenos ribolovnega napora vključuje le preprosto prilagoditev, ki ne spremeni obstoječega ravnovesja, in omogoča prilagoditev začetno dodeljenih stopenj napora trenutnemu stanju flote ter usmeritev ribolovne aktivnosti na druge pridnene vrste;

(4) ker mora ta uredba začeti veljati nemudoma, da bi lahko Španija bolje črpala svoje kvote;

(5) ker so ukrepi iz te uredbe v skladu z mnenjem Upravljalnega odbora za ribištvo in ribogojstvo,

SPREJELA NASLEDNJO UREDBO:

Člen 1

Največji letni ribolovni napor za Kraljevino Španijo za ribolov z vlečnim oziroma mirujočim orodjem, usmerjen na pridnene vrste, kot je naveden v Prilogi k Uredbi (ES) št. 2027/95, se spremeni, kot je določeno v Prilogi k tej uredbi.

Člen 2

Ta uredba začne veljati na dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. decembra 1999

Za Komisijo

Franz Fischler

Član Komisije

[1] UL L 199, 24.8.1995, str. 1.

[2] UL L 18, 23.1.1999, str. 3.

[3] UL L 71, 31.3.1995, str. 5.

--------------------------------------------------

PRILOGA

+++++ TIFF +++++

+++++ TIFF +++++

--------------------------------------------------
Uredba Sveta (ES) št. 191/2000

z dne 24. januarja 2000

o spremembi Uredbe (EGS) št. 1696/71 o skupni ureditvi trga za hmelj

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 36 in 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju naslednjega:

(1) Program pomoči za ustanovitev skupin proizvajalcev se v državah članicah, ki pridelujejo hmelj, ne uporablja več, razen v Avstriji, ki je po Aktu o pristopu iz leta 1994 pooblaščena, da ta program uporablja do 31. decembra 1999; zaradi jasnosti je treba torej s 1. januarjem 2000 razveljaviti člene 8, 10 in 17(2) Uredbe (EGS) št. 1696/71 [2].

(2) Svet je določil letno pavšalno pomoč pridelovalcem v višini 480 EUR na hektar za obdobje petih let od letnika 1996 do vključno letnika 2000; torej ni več treba, da bi Komisija Svetu predložila poročilo o stanju v zvezi s pridelavo in trženjem hmelja vsako leto, saj je v členu 18 Uredbe (EGS) št. 1696/71 predvideno, da se predloži poročilo v povzetku po izteku petletnega obdobja, ko bo Svet moral odločati o višini pomoči za obdobje, ki se začne z letnikom 2001; člen 11 navedene uredbe je torej mogoče črtati, člen 12 iste uredbe pa prilagoditi, tako da bo upoštevano, da je bil člen 11 črtan –

SPREJEL NASLEDNJO UREDBO:

Člen 1

Uredba (EGS) št. 1696/71 se spremeni:

1. Členi 8, 10, 11 in člen 17(2) se črtajo;

2. Člen 12(6) se nadomesti z naslednjim:

"6. Če je iz položaja na trgu razvidno, da obstaja tveganje, da se bodo pojavili strukturni presežki ali motnje v strukturi ponudbe na trgu Skupnosti s hmeljem, lahko Svet na predlog Komisije skladno s postopkom iz člena 37(2) Pogodbe popravi znesek pomoči, določen v odstavku 5, tako da:

(a) odobri pomoč samo za del površin, zasajenih s hmeljem, ki so registrirane za zadevno leto, in popravi znesek pomoči le, če se pojavi potreba; ali

(b) razglasi, da do pomoči niso upravičene tiste površine, zasajene s hmeljem, ki so v prvem in/ali drugem letu pridelave."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. januarja 2000.

Ta uredba je v celoti zavezujoča in se neposredno uporablja v vseh državah članicah.

V Bruslju, 24. januarja 2000

Za Svet

Predsednik

L. Capoulas Santos

[1] Mnenje podano 17. decembra 1999 (še ni bilo objavljeno v Uradnem listu).

[2] UL L 175, 4.8.1971, str. 1. Uredba, kot je bila nazadnje spremenjena z Uredbo (ES) št. 1257/99 (UL L 160, 26.6.1999, str. 80).

--------------------------------------------------